SET ปิดพุ่ง 12 จุด รับข่าว “กทม.” ปลดล็อก 5 กิจการ-จ่อฉีดวัคซีนปชช. จับตาแนวต้าน 1,600!
SET ปิดพุ่ง 12 จุด รับข่าว "กทม." ปลดล็อก 5 กิจการ-จ่อฉีดวัคซีนปชช. จับตาแนวต้าน 1,600! โดยดัชนีปิดที่ระดับ 1,593.59 จุด เพิ่มขึ้น 11.61 จุด หรือ 0.73% มูลค่าการซื้อขาย 7.98 หมื่นล้านบาท
31 พ.ค. 2564

สื่อข่าวรายงานว่า ดัชนีปิดที่ระดับ 1,593.59 จุด เพิ่มขึ้น 11.61 จุด หรือ 0.73% มูลค่าการซื้อขาย 7.98 หมื่นล้านบาท 
10 หุ้นดันดัชนีวันนี้

ด้านนายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้ปรับตัวขึ้นได้ดีกว่าที่คาดไว้ และยังดูดีกว่าตลาดหุ้นในภูมิภาคเอเชียที่แกว่งไซด์เวย์เช่นเดียวกับตลาดในยุโรป โดยตลาดหุ้นอังกฤษและตลาดหุ้นสหรัฐฯปิดทำการวันนี้ โดยคาดว่าแรงซื้อน่าจะมาจากนักลงทุนสถาบัน สังเกตุจากหุ้นที่ขึ้นมาเป็นกลุ่มรับเหมาก่อสร้างและอิเล็กทรอนิสก์ รวมถึงหุ้นขนาดใหญ่บางตัวปรับตัวขึ้นมาได้ดี
อย่างไรก็ดี โดยรวมตลาดฯ ยังไม่มีปัจจัยบวกอย่างชัดเจน โดยประเด็นหลักน่าจะอยู่ที่ความคาดหวังการทยอยฉีดวัคซีนโควิด-19 กลุ่มคนทั่วไปที่จะเริ่มวันที่ 7 มิ.ย.เป็นต้นไป แม้วันนี้จำนวนผู้ติดเชื้อโควิดจะทะลุ 5 พันราย แต่ตลาดฯก็ไม่ได้ตอบรับมากนัก แต่ให้ความสำคัญกับการกระจายวัคซีนมากกว่า อีกทั้ง กทม.ผ่อนคลายมาตรการคุมเข้มให้บางกิจการกลับมาเปิดได้ตั้งแต่ 1 มิ.ย.อย่างร้านนวด-สปา เป็นต้น
สำหรับแนวโน้มการลงทุนในวันพรุ่งนี้ (1 มิ.ย.) นายวีระวัฒน์ กล่าวว่า ตลาดฯปรับตัวขึ้นมาอย่างแข็งแกร่ง ทำให้มีลุ้นขึ้นทดสอบแนวต้าน 1,600 จุดได้ ส่วนแนวรับให้ไว้ที่ 1,580 จุด พร้อมแนะติดตามการประชุมกลุ่มโอเปกในวันพรุ่งนี้ และตัวเลขการจ้างงานนอกภาคเกษตรของสหรัฐฯที่จะออกมาในวันศุกร์นี้
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่

SIRI    มูลค่าการซื้อขาย  3,473.43 ล้านบาท  ปิดที่   1.43 บาท เพิ่มขึ้น  0.12 บาท
KBANK   มูลค่าการซื้อขาย  2,121.01 ล้านบาท  ปิดที่ 119.00 บาท ลดลง   0.50 บาท
RCL     มูลค่าการซื้อขาย  1,858.00 ล้านบาท  ปิดที่  54.25 บาท เพิ่มขึ้น  4.50 บาท
STGT    มูลค่าการซื้อขาย  1,564.64 ล้านบาท  ปิดที่  43.75 บาท ลดลง   0.75 บาท
CPF     มูลค่าการซื้อขาย  1,437.92 ล้านบาท  ปิดที่  27.25 บาท ราคาไม่เปลี่ยนแปลง
ตลาดหุ้นเอเชีย
